Emanuele Filiberto vuonna 2009.
**Emanuele Filiberto di Savoia** (s. 22. kesäkuuta 1972 Geneve, Sveitsi) on italialainen kruununtavoittelija, televisiopersoona ja yrittäjä. Hänen isänsä oli prinssi Viktor Emanuel (*Vittorio Emanuele di Savoia*), joka käytti kruununtavoittelijan asemassa nimeä Viktor Emanuel IV (*Vittorio Emanuele IV*), ja isoisänsä viimeinen Italian kuningas Umberto II.

Elämä
-----

Emanuele Filiberto syntyi Sveitsissä, sillä vuonna 1948 säädetty laki kielsi Italian vallasta luopuneen kuningasperheen miespuolisia jäseniä tulemasta Italiaan.Hän on kertonut oppineensa sanat "Italia" ja "maanpako" samaan aikaan kolmivuotiaana.

### Ura

Työskenneltyään ensin pankkiirina ja hedgerahaston johtajana Emanuele Filiberto matkusti Italiaan ensi kertaa joulukuussa 2002 sen jälkeen, kun sen estänyt vuoden 1948 laki oli tullut kumotuksi. Hänen isänsä oli kuitenkin vastineeksi ollut pakko julkisesti luopua kruunun tavoittelusta. Emanuele Filiberto toimi jonkin aikaa jalkapallokommentaattorina ja osallistui vuonna 2009 *Ballando con le stelle* ("tanssii tähtien kanssa") -televisiosarjaan, jonka voitti ylivoimaisesti toistaiseksi ainoana miehenä, sekä San Remon musiikkifestivaaleille. Vuonna 2012 hän esiintyi omassa tosi-tv-sarjassaan nimeltä *Il Principiante*, jossa kokeili erilaisia tavallisia ammatteja, kuten muurarin ja pizzerian työntekijän töitä. Vuonna 2016 hän perusti Los Angelesissa Yhdysvalloissa pastaa myyvän ravintola-autoliikkeen.

Emanuele Filiberto omistaa oman elokuvatuotantoyhtiönsä AristoCrazyn sekä oman luksusvaatebrändinsä nimeltä PrinceTees. Hän on myös aktiivinen hyväntekeväisyysliikkeissä.

Italialaiset kuningasmieliset tukivat pääasiassa kilpailevaa kruununtavoittelijaa Amedeo di Savoia-Aostaa Viktor Emanuelin jouduttua luopumaan pyrkimyksistään päästä kuninkaaksi vuonna 2002. Viktor Emanuel päätyi lisäksi Italiassa lyhyeksi aikaa vankilaan kesäkuussa 2006, minkä vuoksi Emanuele Filiberto suurelta osin otti tämän paikan kruununtavoittelijana. Emanuele Filiberto rohkaisi vuonna 2018 kannattajiaan muodostamaan uuden kilpailevan puolueen, joka voisi tukea hänen omia yrityksiään nousta Italian kuninkaaksi. Viktor Emanuel kuoli helmikuussa 2024.

Emanuele Filiberto asuu Pariisissa.

Perhe
-----

Emanuele Filiberto on naimisissa ranskalaisen näyttelijättären Clotilde Couraun kanssa. Heillä on kaksi lasta, tyttäret Vittoria ja Luisa. Ennen avioliittoaan Emanuele Filiberto oli ollut kihloissa sveitsiläis-amerikkalaisen Sotheby’s-huutokauppakamarin työntekijän Natasha Andress Geitlingin kanssa.

Lähteet
-------

1. 1 2 3
2. 1 2 3  Stanley, Alessandra: Man Who Would Be King Can Only Long for Italy *The New York Times*.  8.8.2000. Viitattu 16.5.2019. (englanniksi)
3. ↑  Petäjä, Jukka: Kuninkaalliset pikavierailulla Italiassa *HS.fi*.  24.12.2002. Viitattu 16.5.2019. (maksumuuri)
4. 1 2  Davies, Norman: *Vanished Kingdoms: The Rise and Fall of States and Nations*. Penguin Books, 2012. ISBN 978-0143122951. (englanniksi)
5. 1 2  PRINCE of VENICE Home page *princeofvenicefoodtruck.com*.  Arkistoitu 3.10.2019. Viitattu 16.5.2019. (englanniksi)
6. ↑  McKenna, Josephine: Italy's last prince is selling pasta from a California food truck *The Telegraph*.  8.7.2016. Viitattu 16.5.2019. (englanniksi)
7. ↑  Hooper, John: The fall of the house of Savoy *The Guardian*.  23.6.2006. Viitattu 16.5.2019. (englanniksi)
8. ↑  Aanmoen, Oskar: Prince Emanuele of Savoy calls for the restoration of Italy’s monarchy *Royal Central*.  6.11.2018. Viitattu 16.5.2019. (englanniksi)
9. ↑  Anni Härkönen: Italian viimeinen kruunun­prinssi on kuollut Helsingin Sanomat 3.2.2024. Viitattu 7.2.2023.
10. ↑  Italy's Prince Emanuele Filiberto takes idyllic Tuscan cycle tour with his young family *Hello!*.  6.4.2010.  Arkistoitu 21.9.2020. Viitattu 16.5.2019. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Taiteenala | 
* MusicBrainz

 |

 |